વિજય માલ્યાને વિદેશ જતા અટકાવવા 13 જેટલી સરકારી બેન્કોએ ગઈ કાલે સુપ્રીમમાં પિટીશન કરી હતી, જેની આજે સુનાવણી થશે. એક અહેવાલ મુજબ માલ્યા હાલ તેના સ્ટાફના સંપર્કમાં પણ નથી. ગઈ કાલે સરકારી બેન્કો તરફથી એટર્ની જનરલ મુકુલ રોહતગીએ સુપ્રીમ કોર્ટમાં માલ્યાના કેસમાં તુરત જ સુનાવણી કરવા અપીલ કરી હતી. જેનો કોર્ટની બેન્ચે સ્વીકાર કરી લીધો હતો. બેન્કોને માલ્યાની સાડા ત્રણ વર્ષથી બંધ પડેલી કિંગફિશર એરલાઈન્સ પાસેથી લગભગ 7,800 કરોડ વસૂલવાના બાકી છે, તેમાં એસબીઆઈના 1600 કરોડ રૂપિયા બાકી છે. કિંગ‌િફશર અથવા માલ્યાએ 2012થી આ બાકી રકમ પર વ્યાજ નથી ચૂકવ્યું કે મૂડીની રકમ પણ આપી નથી.